B. Bugár, podpredseda NR SR: (2005-02-08):
Pani poslankyňa Rusnáková, nech sa páči, a pripraví sa pán poslanec Džupa. E. Rusnáková, poslankyňa: Vážený pán predsedajúci, vážení páni ministri, vážené kolegyne, kolegovia, dovoľte mi veľmi stručne vystúpiť k tejto správe. Chcem oceniť jednak kvalitu správy, samozrejme, vrátane nej aj kvantitu, z ktorej sa dali vyčítať mnohé dôležité otázky, na ktoré dávali dôraz najmä poslanci gestorského výboru počas prerokovania tejto správy. Jednou zo zaujímavostí bolo, že sme si konečne mohli prečítať, v akom vzťahu je podpora športu zo štátneho rozpočtu, z miestnych rozpočtov, z verejných zdrojov, ale aj zo súkromných zdrojov. Môžeme povedať, že zákon, ktorý ministerstvo školstva pripravuje o športe, by mal mať niekoľko vážnych ustanovení, ktoré budú riešiť financovanie najmä z iných zdrojov ako zo štátnych. Je možné povedať, že niektoré krajiny viac ako Slovensko podporujú šport zo štátneho rozpočtu alebo dokonca ho podporujú menej. A sú to krajiny, ktoré dosahujú lepšie výsledky v športovej reprezentácii aj v rámci olympijského hnutia. Krajiny, ktoré dávajú zo štátneho rozpočtu menej ako SR, napr. Francúzsko, Taliansko, Portugalsko, Švédsko, Veľká Británia, riešia podporu športu najmä zo zdrojov miestnych a súkromných. Práve preto si myslím, že ak dôjde k zmene v zákone o lotériách, bude potrebné alternatívne zvážiť buď alternatívu, o ktorej už hovoril predo mnou pán poslanec Čaplovič, ak sa zruší výťažok z lotérií pre šport, treba hovoriť o tom, že bude potrebná vyššia podpora zo štátneho rozpočtu, alebo iné alternatívne názory, napr. o možnosti pristúpiť k decentralizácii výťažkov z lotérií a tie v súlade s fiškálnou samosprávnou decentralizáciou presunúť do rozpočtov samospráv, príp. na regionálne centrá športu v samosprávnych krajoch. Aj toto je jedna z alternatív, o ktorej hovoria tí, ktorí sa športom zaoberajú. Samozrejme, na to, aby sme mohli povedať, že vytvárame legislatívne možnosti na podporu športu zo súkromných zdrojov a z miestnych rozpočtov, je potrebné aj spraviť samostatný zákon o sponzoringu alebo v zákone o športe veľmi presne povedať, čo budeme rozumieť pod sponzoringom. V minulom volebnom období bolo niekoľko zistení NKÚ, ktoré upozorňovali na to, že vrátane Olympijského výboru, vrátane jednotlivých športových  zväzov to nakladanie s finančnými prostriedkami nie je vždy najlepšie a že mnohokrát sponzorské peniaze sa používajú nie na priamu podporu športovcov a nie na priame aktivity, ktoré súvisia s ich činnosťou, ale na činnosti, o ktorých môžeme povedať, že sú len sprievodnými akciami pri športových podujatiach. Práve preto sa niektorým z nás poslancov z výboru pre vzdelanie, šport, kultúru a médiá zdá, že ak teda máme dávať podporu zo štátneho rozpočtu, štátnu dotáciu, mali by sme presne vymedziť, na čo by sa sponzorské peniaze mali využívať, pretože ak sa neužívajú kvalitne a priamo na podporu športovcov, potom nie je možné prísť do parlamentu a žiadať od poslancov, aby pomohli, a žiadať vyššie štátne dotácie. Čiže snaha ministerstva školstva upraviť aj otázky sponzoringu bude podľa mňa veľmi dôležitá a veľmi potrebná. Dovoľte mi súčasne povedať, že považujem za veľmi dobré, že ministerstvo školstva chce po ročnej podpore projektu „Vráťme šport do škôl“ pokračovať v tejto aktivite, ktorá v podstate po roku prestala, a to z toho dôvodu, že ďalšie peniaze určené na  tento projekt sa použili na iné účely, odhliadnuc od toho teraz, či budeme diskutovať o tom, či tento účel bol alebo nebol vhodný. Myslím si, že je k tomuto projektu potrebné sa vrátiť a podporiť dostavbu a rekonštrukciu telocviční. Dovoľujem si podporiť aj ďalší zámer ministerstva školstva a to je dostavba alebo zastrešenie zimných štadiónov. Je možné povedať, že zimné športy sú masovejšieho rozsahu, majú medzi mladými ľuďmi veľkú podporu a je o ne veľký záujem. Na záver mi dovoľte povedať, že správu považujem za veľmi kvalitnú. Dáva východisko k mnohým legislatívnym zámerom, ktoré ministerstvo školstva predpokladá predložiť. A v jednotlivých svojich konkrétnych úlohách nadväzuje na projekty, ktoré boli v minulosti úspešné a v ktorých treba pokračovať. Na úplný záver mi dovoľte povedať, že otvorenou ostáva diskusia o ďalšej otázke. A to je financovanie toptímu. Treba sa však podľa mňa, pán minister, rozhodnúť, či toptím budeme financovať z viacerých zdrojov, teda aj cez Slovenský olympijský výbor, aj cez jednotlivé športové združenia, alebo sa dohodneme kvôli priehľadnosti podpory, že to bude z jedného zdroja a budeme všetci vedieť, akým spôsobom je toptím financovaný. Potom aj jednotlivé kritériá na podporu jednotlivých športovcov budú určite priehľadnejšie a určite ich ministerstvo školstva bude vedieť aj ľahšie kontrolovať. Ďakujem pekne.